Zsiday Viktor: Közel lehet a recesszió
A befektetési szakember szerint egy apró érintés is halálos lehet.
Miért ránganak Donald Trump amerikai elnök minden tweet-jére úgy a világ tőzsdéi, mintha áramot vezettek volna beléjük? Ezt a kérdést teszi fel blogján Zsiday Viktor befektetési szakember, majd meg is válaszolja azt. Ahogyan azt a Portfólió is észrevette, a blogbejegyzés szerint azért, mert a jelen helyzetben valóban létfontosságúnak tűnik, hogy hogyan alakulnak az amerikai-kínai kereskedelmi tárgyalások.

Zsiday azt írja, a világgazdaság, úgy tűnik, pengeélen táncol: „az ipar sok helyen recesszióban, miközben a szolgáltatás továbbra is nő. A nagy kérdés az, hogy melyik húzza magával a másikat: a gyenge ipar magával rántja-e a mélybe a szolgáltatásokat, a lakossági fogyasztást, és akkor recesszió lesz; avagy a szolgáltatás felhúzza magával a gyengélkedő ipart?” Úgy véli, az utóbbi tűnik valószínűbbnek, viszont éppen azért, mert a helyzet nem egyértelmű, már kis behatás is könnyen megváltoztathatja a kimenetet.

  Ha kialakul valamiféle kereskedelmi béke, akkor valószínűbb, hogy a globális gazdasági fellendülés tovább tart – vélekedett.

Ha azonban ez nem valósul meg, akkor „a zőke tweet-huszár könnyen recesszióba tolhatja a világgazdaság egy részét.” Azt írja, azért, mert a gazdaság szinte mindenhol erősen lefékezett, a gazdasági önerősítő visszacsatolások miatt könnyen teljes leállás lehet már egy egészen kis féknyomásra is. „Ha a földön állunk két lábbal, akkor egy kisgyermek lökdösődése sem nagyon hat ránk, de ha a 100. emeleten egy fapallóra kilépve egy lábon álldogálunk, akkor egy apró érintés is halálos lehet. (...)

  Itt áll most a világgazdaság, mi pedig tweetről tweetre figyeljük, hogy leesünk, vagy nem.”
Donald Trump amerikai-kínai kereskedelmi háború recesszió világgazdaság Twitter kereskedelem Zsiday Viktor